### NN 83/2025 (23.5.2025.), Odluka o osnivanju Radne skupine za strateško usmjeravanje i pripremu stajališta Republike Hrvatske za pregovore o Višegodišnjem financijskom okviru Europske unije za razdoblje nakon 2027.

VLADA REPUBLIKE HRVATSKE

1098

Na temelju članka 24. stavaka 1. i 3. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18., 80/22. i 78/24.), Vlada Republike Hrvatske je na sjednici održanoj 22. svibnja 2025. donijela

ODLUKU

O OSNIVANJU RADNE SKUPINE ZA STRATEŠKO USMJERAVANJE I PRIPREMU STAJALIŠTA REPUBLIKE HRVATSKE ZA PREGOVORE O VIŠEGODIŠNJEM FINANCIJSKOM OKVIRU EUROPSKE UNIJE ZA RAZDOBLJE NAKON 2027.

I.

Osniva se Radna skupina za strateško usmjeravanje i pripremu stajališta Republike Hrvatske za pregovore o Višegodišnjem financijskom okviru Europske unije (EU) za razdoblje nakon 2027. (u daljnjem tekstu: Radna skupina).

II.

Radna skupina se osniva radi strateškog usmjeravanja i pripreme stajališta Republike Hrvatske za pregovore o Višegodišnjem financijskom okviru EU za razdoblje nakon 2027., koji će se voditi u okviru Vijeća EU i Europskoga vijeća u odgovarajućim postupcima odlučivanja.

III.

Članovi Radne skupine su:

– mr. sc. Andrej Plenković, predsjednik Vlade Republike Hrvatske, ujedno i predsjednik Radne skupine

– dr. sc. Marko Primorac, potpredsjednik Vlade Republike Hrvatske i ministar financija, zamjenik predsjednika Radne skupine

– dr. sc. Gordan Grlić Radman, ministar vanjskih i europskih poslova, zamjenik predsjednika Radne skupine

– dr. sc. Davor Božinović, potpredsjednik Vlade Republike Hrvatske i ministar unutarnjih poslova

– Oleg Butković, potpredsjednik Vlade Republike Hrvatske i ministar mora, prometa i infrastrukture

– Tomo Medved, potpredsjednik Vlade Republike Hrvatske i ministar hrvatskih branitelja

– Ivan Anušić, potpredsjednik Vlade Republike Hrvatske i ministar obrane

– Branko Bačić, potpredsjednik Vlade Republike Hrvatske i ministar prostornoga uređenja, graditeljstva i državne imovine

– David Vlajčić, potpredsjednik Vlade Republike Hrvatske i ministar poljoprivrede, šumarstva i ribarstva

– Marin Piletić, ministar rada, mirovinskoga sustava, obitelji i socijalne politike

– Ante Šušnjar, ministar gospodarstva

– mr. sc. Marija Vučković, ministrica zaštite okoliša i zelene tranzicije

– dr. sc. Radovan Fuchs, ministar znanosti, obrazovanja i mladih

– dr. sc. Nina Obuljen Koržinek, ministrica kulture i medija

– Ivan Šipić, ministar demografije i useljeništva

– Damir Habijan, ministar pravosuđa, uprave i digitalne trans­formacije

– Tonči Glavina, ministar turizma i sporta

– dr. sc. Irena Hrstić, dr. med., ministrica zdravstva

– Zrinka Raguž, državna tajnica koja upravlja Ministarstvom regionalnoga razvoja i fondova Europske unije.

Radna skupina se, prema potrebi i ovisno o sadržaju rasprava, može sastajati i u užem formatu. Sastav užeg formata za svaki sastanak određuje predsjednik Radne skupine.

IV.

Članovi Radne skupine imaju svoje zamjenike koji se imenuju iz redova dužnosnika/rukovodećih državnih službenika.

Zamjenici članova Radne skupine zaduženi su za koordinaciju provedbenih aktivnosti, pripremu analiza i provedbu drugih zadaća sukladno smjernicama Radne skupine u nadležnim tijelima državne uprave te za redovito izvješćivanje članova Radne skupine o izvršenim zadaćama i napretku u pregovorima o Višegodišnjem financijskom okviru EU za razdoblje nakon 2027.

V.

U rad Radne skupine prema potrebi mogu se uključivati i drugi dužnosnici te predstavnici drugih tijela državne uprave, kao i vanjski stručnjaci.

VI.

Zadaće Radne skupine su:

– strateško usmjeravanje, utvrđivanje i usklađivanje prioriteta i stajališta Republike Hrvatske, kao i pregovaračke strategije, za rasprave u okviru EU o Višegodišnjem financijskom okviru EU za razdoblje nakon 2027. u cjelini te usuglašavanje prioriteta Republike Hrvatske u okviru pojedinih politika EU

– analiza svih zakonodavnih prijedloga instrumenata, fondova i programa EU u okviru Višegodišnjeg financijskog okvira EU za razdoblje nakon 2027., koji uključuje i prijedloge novih vlastitih sredstava EU

– strateško usmjeravanje i koordinacija korištenja financijskih sredstava iz relevantnih Višegodišnjih financijskih okvira EU namijenjenih ostvarivanju ciljeva iz pojedinih politika EU u Republici Hrvatskoj, kao i iz drugih komplementarnih izvora financiranja prioritetnih ciljeva i projekata, koji uključuju Mehanizam za oporavak i otpornost EU te međunarodne financijske instrumente

– priprema analitičkih podloga i drugih materijala, uključivo o korištenju financijskih sredstava EU iz relevantnih Višegodišnjih financijskih okvira EU

– koordinacija pripreme stajališta Republike Hrvatske za pojedine faze i razine pregovora u okviru Vijeća, Europskoga vijeća i drugih institucija EU

– sustavno praćenje i analiza stajališta drugih država članica EU

– analiza učinaka prijedloga u okviru Višegodišnjeg financijskog okvira EU za razdoblje nakon 2027. na proračun Republike Hrvatske i na ispunjavanje ciljeva iz Nacionalne razvojne strategije i drugih nacionalnih sektorskih strategija i planova, kao i doprinosa Republike Hrvatske u proračun EU.

Stajališta Republike Hrvatske za pojedine faze pregovora o Višegodišnjem financijskom okviru EU za razdoblje nakon 2027. usvajat će se sukladno postupcima propisanima Odlukom o osnivanju Međuresorne radne skupine za europske poslove (»Narodne novine«, broj 43/16.).

VII.

Radna skupina sastajat će se ovisno o dinamici i tijeku pregovora i rasprava u okviru institucija EU o Višegodišnjem financijskom okviru EU za razdoblje nakon 2027.

Sastanke Radne skupine saziva i vodi predsjednik, odnosno u slučaju njegove odsutnosti ili spriječenosti zamjenik kojeg sam odredi.

VIII.

Ured predsjednika Vlade Republike Hrvatske, u suradnji s Ministarstvom financija i Ministarstvom vanjskih i europskih poslova, obavlja stručne i koordinativne poslove za Radnu skupinu.

IX.

Zadužuju se čelnici tijela iz točke III. ove Odluke da u roku od pet dana od dana stupanja na snagu ove Odluke imenuju zamjenike članova Radne skupine i o tome obavijeste Ured predsjednika Vlade Republike Hrvatske, Ministarstvo financija i Ministarstvo vanjskih i europskih poslova.

X.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/25-04/243
 Urbroj: 50301-21/21-25-1
 Zagreb, 22. svibnja 2025.

Predsjednik
 mr. sc. Andrej Plenković, v. r.